REZOLUTË

PËR VLERËSIMIN E VEPRIMTARISË SË INSTITUTIT TË STATISTIKAVE
PËR VITIN 2018

	Kuvendi i Shqipërisë,
	- Duke njohur misionin e INSTAT-it për prodhimin e statistikave asnjanëse, transparente dhe të përditësuara, të cilat ndihmojnë në gjykimin e përdoruesve mbi proceset e zhvillimit e transformimit në fushat ekonomiko-sociale brenda vendit;
	- Duke marrë në konsideratë se INSTAT-i është prodhuesi kryesor i statistikave zyrtare në vend dhe përgjegjës për koordinimin dhe funksionimin e Sistemit Kombëtar Statistikor;
	- Duke vlerësuar se statistikat zyrtare shpërndahen duke respektuar parimet statistikore të përcaktuara në ligj, duke mbrojtur konfidencialitetin statistikor dhe duke siguruar akses të barabartë për të gjithë përdoruesit;
	- Duke inkurajuar forcimin e bashkëpunimit të INSTAT-it me prodhuesit dhe përdoruesit e statistikave zyrtare brenda dhe jashtë vendit, për të plotësuar nevojat e tyre me informacion cilësor e të përditësuar dhe për të qenë të krahasueshëm me vendet e tjera në rajon dhe Evropë;
	Vlerëson veprimtarinë e Institutit të Statistikave gjatë vitit 2018 në drejtim të:
	- Përmirësimit të kuadrit ligjor, mbi të cilin INSTAT-i ushtron veprimtarinë e tij, pozicionimin i tij në një shkallë më të lartë hierarkie, forcimin e pavarësisë profesionale dhe mandatit për hyrjen në të dhënat administrative dhe zgjerimit të autonomisë në përdorimin e burimeve të veta.
	- Përgatitjes së strategjisë së Censit të ardhshëm të Popullsisë e Banesave, draftit final të pyetësorit të Censit, si dhe përgatitjes së projektligjit për Censin e Popullsisë dhe Banesave.
	- Angazhimit në ngritjen e Qendrës së Trajnimit Statistikor në bashkëpunim me ASPA-n, për trajnimin e institucioneve publike mbi njohuritë statistikore dhe hartimit të planeve mbi rritjen e kapaciteteve profesionale të statisticienëve.
	- Forcimit të bashkëpunimit me ministritë e linjës apo institucione të tjera publike, me botën akademike dhe median, si dhe publikimin për herë të parë të revistës së tij shkencore “Kërkimi”.
	- Testimit të mënyrave të reja të mbledhjes së të dhënave dhe përdorimit gjithmonë e më shumë të të dhënave administrative. 
	- Realizimit të aktiviteteve të reja statistikore për t’iu përgjigjur sa më të mirë kërkesave në rritje të përdoruesve, si dhe rritjen e cilësisë së produkteve statistikore.
	- Progresit të bërë në shumë fusha statistikore me fokus përputhshmërinë e Sistemit Kombëtar Statistikor me Kodin e Praktikës së Statistikave Evropiane.
Kuvendi kërkon që Instituti i Statistikave, për vitin 2019, të fokusojë punën në këto drejtime:
	1. Të përfundojë pilotimin e Censit të Popullsisë dhe Banesave dhe të marrë të gjitha masat përgatitore që sigurojnë kryerjen e tij me sukses vitin e ardhshëm, si aktiviteti kryesor dhe më kompleks statistikor që zhvillohet në nivel vendi. Një plan i detajuar për kryerjen e Censit t’i bashkëngjitet planit vjetor 2020 që miratohet në Kuvend. 
	2. Të përditësojë bazën ligjore dhe të bëjë përcaktimet e sakta, në përputhje me kuadrin ligjor në fuqi, në çdo material të publikuar nga INSTAT-i në faqen online ku citohen vendime dhe ligje të shfuqizuara si: Rregullorja e Brendshme e INSTAT-it, Struktura Organizative, Strategjia e Zhvillimit të INSTAT-it 2017–2030, Programi Kombëtar i Statistikave Zyrtare 2017-2021 etj.
[bookmark: _GoBack]	3. Të marrë masa që pas konstituimit të mandateve të anëtarëve, Këshilli i Statistikave të përmbushë me përpikëri rolin dhe detyrat, në përputhje me kërkesat e ligjit të ri nr. 17/2018, “Për statistikat zyrtare” e të japë kontribut konkret në realizimin sa më të plotë të misionit dhe objektivave të INSTAT-it.
	4. Të bëjë publikimin e vendimeve dhe materialeve të miratuara nga Këshilli i Statistikave dhe Bordi Drejtues i INSTAT-it, në funksion të transparencës dhe informimit, duke respektuar kufizimet e legjislacionit të fushës për mbrojtjen e të dhënave konfidenciale.
	5. Të përgatisë Strategjinë e Zhvillimit të Sistemit Kombëtar Statistikor, me synim përmbushjen e detyrimeve të Eurostat për forcimin e Sistemit Kombëtar Statistikor dhe zbatimin e parimeve statistikore evropiane. Strategjia të shoqërohet me një plan konkret veprimi për përmbushjen e saj.
	6. Të vlerësojë statistikat e prodhuara nga ministritë dhe agjencitë e tjera statistikore dhe,
duke marrë parasysh mendimin e Këshillit të Statistikave, të krijojë një listë më të gjerë të statistikave zyrtare, duke rritur numrin e të dhënave të transmetuara në Eurostat, si mënyrë për të rritur nivelin e përputhshmërisë me standardet evropiane. Programi pesëvjeçar duhet të përshtatet për të mbuluar këtë listë më të gjerë të statistikave zyrtare.
	7. Të forcojë rolin koordinues dhe komunikimin, duke krijuar një komitet të prodhuesve të statistikave zyrtare, i cili të sigurojë zbatimin e udhëzimeve dhe standardeve për zhvillimin, prodhimin dhe shpërndarjen e statistikave në të gjithë Sistemin Kombëtar Statistikor.
	8. Të propozojë ndryshime ligjore nëse gjykon se cenohet konfidencialiteti statistikor nga legjislacioni dhe aktet e tjera nënligjore në fuqi, si ligji “Për arkivat” dhe ligji “Për të drejtën e informimit”, për të vendosur një balancë ndërmjet ruajtjes së konfidencialitetit statistikor dhe së drejtës për informim.
	9. Të vijojë përafrimin e legjislacionit shqiptar për statistikat zyrtare, në përputhje me parimet e Kodit të Praktikës së Statistikave Evropiane dhe parimet themelore të statistikave të prodhuara nga Kombet e Bashkuara.
	10. Të përmirësojë në vazhdimësi imazhin e institucionit dhe rritjen e besueshmërisë së publikut në statistikat zyrtare. Të krijojë një sistem të grupeve të përhershme të përdoruesve, për konsultime periodike, me synim për t’iu afruar gjithnjë e më tepër pritshmërive të përdoruesve, duke respektuar parimet statistikore dhe standardet ndërkombëtare. 
	11. Të forcojë bashkëpunimin me botën akademike për zhvillimin e metodave të reja statistikore e rritjes së kapaciteteve profesionale statistikore dhe me median për të rritur ndërgjegjësimin mbi përdorimin e statistikave zyrtare dhe edukuar audiencën për një përdorim e interpretim sa më të mirë të informacionit statistikor.
	12. Të paraqesë të njëjtët tregues, si në tabelën e indikatorëve të performancës së paraqitur në çdo plan vjetor të punës të institucionit, ashtu edhe në tabelën e indikatorëve të performancës të paraqitur në çdo raport vjetor, që të ketë mundësi krahasimi me bazë të njëjtë. 
	13. Të zhvillojë kapacitetet profesionale statistikore të punonjësve dhe të masë indikatorët e performancës dhe eficiencës në kryerjen e detyrave e përgjegjësive të ngarkuara, si dhe të kontribuojë në zgjerimin e njohurive statistikore te statisticienët e agjencive të tjera statistikore.
	14. Të intensifikojë marrëdhëniet me institucionet homologe të vendeve anëtare të BE-së dhe Kombeve të Bashkuara, në mënyrë që të përditësohet me metodologjitë dhe praktikat më të mira statistikore të aplikuara, si dhe të përfitojë nga eksperiencat e institucioneve respektive.

Miratuar në datën 16.5.2019.

KRYETAR
Gramoz Ruçi

